**Kilpailun järjestämissäännöt**

Hyväksytty 11.8.2025

Sisällysluettelo

[1. Yleistä 1](#_Toc207017986)

[Kilpailun hakeminen 1](#_Toc207017987)

[Liiton alaisten kilpailujen hakemisen edellytykset: 2](#_Toc207017988)

[Poikkeukset säännöistä 2](#_Toc207017989)

[Lisenssit 2](#_Toc207017990)

[Kilpailulupamaksut 2](#_Toc207017991)

[Lisäykset ja muutokset 3](#_Toc207017992)

[2. Kilpailulajit ja – muodot 3](#_Toc207017993)

[Kilpailulajit 3](#_Toc207017994)

[Kilpailumuodot 4](#_Toc207017995)

[3. Kilpailusarjat 5](#_Toc207017996)

[Viralliset kilpailusarjat 5](#_Toc207017997)

[4. Kilpailuorganisaatio ja hallinto 6](#_Toc207017998)

[Päätöksentekojärjestys 6](#_Toc207017999)

[Kilpailulupa ja kilpailulupamaksu 6](#_Toc207018000)

[Kilpailukalenteri 6](#_Toc207018001)

[Päätuomari 6](#_Toc207018002)

[Ennakkotarkastus 7](#_Toc207018003)

[Turvallisuus 7](#_Toc207018004)

[Päätuomarin kustannukset 7](#_Toc207018005)

[Kilpailunjohtaja 7](#_Toc207018006)

[Tuomarit ja toimitsijat 8](#_Toc207018007)

[Tuomari 8](#_Toc207018008)

[Toimitsija 8](#_Toc207018009)

[Kilpailun jury 8](#_Toc207018010)

[5. Protesti- ja vastalausemenettely 9](#_Toc207018011)

[6. Kilpailukutsu 10](#_Toc207018012)

[7. Ilmoittautuminen kilpailuun 10](#_Toc207018013)

[8. Osanottomaksut 11](#_Toc207018014)

[9. Vakuutukset 11](#_Toc207018015)

[10. Luvat ja viranomaisyhteistyö 11](#_Toc207018016)

[11. Kilpailureitit 11](#_Toc207018017)

[12. Kilpailutoimisto 12](#_Toc207018018)

[13. Kisainfo 12](#_Toc207018019)

[14. Lähtö 13](#_Toc207018020)

[15. Uintiosuus 13](#_Toc207018021)

[16. Vaihtoalue 16](#_Toc207018022)

[17. Pyöräilyosuus 16](#_Toc207018023)

[18. Juoksuosuus 18](#_Toc207018024)

[19. Penalty Box 19](#_Toc207018025)

[20. Maalialue 19](#_Toc207018026)

[21. Ajanotto ja aikarajat 19](#_Toc207018027)

[22. Tulokset 20](#_Toc207018028)

[23. Palkintojen jako 21](#_Toc207018029)

[24. Mitalit ja muut palkinnot 21](#_Toc207018030)

[25. Palkintorahat 22](#_Toc207018031)

[26. Ensiavun toimintaohjeet 22](#_Toc207018032)

[27. Dopingtestaus 24](#_Toc207018033)

[28. Tietosuoja-asetus 25](#_Toc207018034)

[29. Muita ohjeita 25](#_Toc207018035)

# Yleistä

Suomen Triathlonliitto ry, jota jatkossa kutsutaan Liitoksi, on triathlonin virallinen kattojärjestö Suomessa. Liiton vastuualueisiin kuuluvat muun muassa kilpailujen järjestelmän hallinnointi, kilpailusääntöjen ylläpito ja toiminnan valvonta.

Liitto päättää kilpailujen myöntämisestä tai hylkäämisestä hakemusten perusteella. Hakemuksessa on oltava tietoa muun muassa kilpailun turvallisuudesta. Liiton tavoitteena on myös varmistaa, että samantasoisia kilpailuja ei järjestetä samalla alueella samanaikaisesti.

Kilpailun järjestäjälle annettavissa kilpailujen järjestämissäännöissä kerrotaan, miten kilpailu tulee järjestää. Näissä säännöissä annetaan tarkat määräykset ja ohjeet kilpailun käytännön toteuttamisesta.

Kilpailijalle suunnatuissa kilpailusäännöissä puolestaan kerrotaan, miten kilpailijan tulee toimia ennen kilpailua, kilpailupaikalla ja itse kilpailun aikana. Säännöt määrittelevät myös, mitä varusteita saa käyttää kilpailussa. Kilpailusäännöissä määritellään mahdolliset rangaistukset, protestien käsittelymenettelyt ja valitusmahdollisuudet.

Nämä säännöt astuvat voimaan 20.8.2025. Suomen Triathlonliitto pidättää itsellään oikeuden näiden sääntöjen muutoksiin.

**REILUN KILPAILUN OHJELMA**

Suomen Triathlonliiton alaisissa kilpailuissa noudatetaan WADA:n, Suomen Urheilun Eettisen Keskuksen (SUEK), Suomen Triathlonliiton ja World Triathlonin dopingiin ja kilpailumanipulaatioon liittyviä sääntöjä ja määräyksiä. Osallistumalla Suomen Triathlonliiton järjestämään kilpailuun ja hankkimalla siihen liittyvän lisenssin urheilija sitoutuu automaattisesti noudattamaan näitä sääntöjä ja määräyksiä. Lisäksi urheilijan odotetaan perehtyvän "Kielletyt lääkeaineet ja menetelmät urheilussa" -julkaisuun sekä Suomen Triathlonliiton Reilun Pelin ohjelmaan ja noudattavan niiden ohjeita ja määräyksiä. Lisätietoja ja ohjeita löytyy osoitteesta (https://www.suek.fi/kielletyt-aineet-ja-menetelmat).

## Kilpailun hakeminen

Liittohallitus määrittelee SM-kilpailujen hakuajan ja hakuehdot. Haku tapahtuu liiton hallituksen mää­rittämällä tavalla hakuajan puitteissa. Mikäli jollekin kilpailulle on useita hakemuksia, hallitus voi pyytää lisäselvityksiä järjestäjiltä hakuehtojen täyttämisestä. Hakijat arvioidaan hakemusten perusteella. Kilpailut myönnetään kokonaisarvioinnin perusteella.

Hakemuksessa ilmoitetut tiedot ovat sitovia sekä laadullisesti että määrällisesti. Mikäli hakuehdoista poiketaan, voi liittohallitus määrätä sopimussakon ja perua tai siirtää kilpailut toiselle järjestäjälle. Mikäli hakuajan puitteissa ei ole tullut hakuehtoja täyttäviä hakemuksia, voidaan hallituksen arvion perusteella kisat myöntää järjestäjällä, joka ei ole hakenut kisoja tai jättää kisat järjestämättä.

## Liiton alaisten kilpailujen hakemisen edellytykset:

Suomen Triathlonliitto saa OKM:n rahoitusta ja täten sitoutunut vastuulliseen toimintaan.

Tästä syytä:

1. Hakijalla ei saa olla rästissä taloudellisia velvoitteita liitolle
2. Hakijalla ei saa olla verovelkaa
3. Hakijalla tulee olla voimassa oleva toiminnanvastuuvakuutus ja tapaturmavakuutus kisoissa työskenteleville henkilöille.
4. Hakija sitoutuu noudattamaan Triathlonliiton Vastuullisuussuunnitelmaa ja Kilpailun järjestämissääntöjä.

## Poikkeukset säännöistä

Kilpailunjärjestäjän tulee hakea lupaa poiketa säännöistä kilpailulupaa haettaessa, jotta kilpailuvaliokunta/ liitohallitus pystyy arvioimaan kaikkia hakijoita tasapuolisesti. Lupa voidaan myöntää, mikäli sen tarkoitus on korostaa kilpailun erityistä luonnetta. Kilpailun ja kilpailijoiden turvallisuutta ei saa vaarantaa. Poikkeuksista tulee tiedottaa kilpailijoille kirjallisesti ennen kilpailua kilpailukutsun yhteydessä.

## Lisenssit

Jos kilpailutapahtuma saa triathlonliiton alaisen kilpailun statuksen, kaikilla osallistuvilla kilpailijoilla on oltava voimassa oleva lisenssi Triathlonliitto tarkastaa ennen kilpailun alkua kaikkien urheilijoiden lisenssit ja ilmoittaa mahdollisista puutteista kisajärjestäjälle. Kilpailun aikana Triathlonliiton nimittämä tuomari valvoo tapahtumaa vain, jos kaikilla osallistujilla on voimassa oleva lisenssi.

## Kilpailulupamaksut

Kilpailulupamaksu on osallistujaperusteinen ja siihen kuuluvat kaikki kilpailijat, jotka osallistuvat SM-kilpailuun tai kilpailevat reitillä samanaikaisesti.

**SM-kilpailut:** Maksu sisältää Liiton asettamien tuomarien korvaukset triathlonliiton hallituksen päätöksen mukaisesti sekä SM- kilpailuiden lupamaksun ja SM-mitalit.

**Suomen Cup/kansalliset kilpailut**: Suomen Cup:in ja muiden kansallisten kisojen kohdalla erillistä kilpailulupamaksua ei peritä. Järjestäjä sitoutuu kuitenkin kustantamaan kilpailun tuomarointikulut. Kilpailuvaliokunta päättää tarvittavien tuomarien määrän tapauskohtaisesti kilpailun järjestäjän esityksen perusteella.

Mikäli kilpailun järjestäjänä toimii Triathlonliiton jäsenseura, seuralla on voimassa liiton hankkimat Teoston ja Gramexin esitysoikeudet sekä Tuplaturvavakuutus.

Kilpailumaksuun voi hakea poikkeusta, mikäli järjestäjällä on siihen perustellut syyt – esimerkiksi jos tapahtuma on suunnattu ainoastaan age group -urheilijoille.

|  |  |  |
| --- | --- | --- |
| **Kilpailu** | **Rekisteröintimaksu/ osallistuja** | **Minimimaksu/kilpailu** |
| Supersprint SMSprintin SM | 10 €12 € | 1500 €2000 € |
| Perusmatkan SM | 14 € | 2000 € |
| Puolimatkan SM | 16 € | 4000 € |
| Täyden/pitkän matkan SM | 16 € | 3000 € |
| Joukkueviestin SM | 16 € /joukkue | 750 € |
| Talvitriathlonin SM | 8 € | 100 € |
| Duathlonin SM | 8 € | 1000 € |
| Aquathlonin SM | 8 € | 100 € |
| Maastotriathlonin SM | 8 € | 100 € |
| Maastoduathlonin SMNordic Cup | 8 €- | 100 €500 € |
| Kansalliset tai Cup-kilpailut | Tuomarointikulut |  |

## Lisäykset ja muutokset

Liittohallituksen ja kilpailuvaliokunnan tehtävänä on varmistaa määräysten, ohjeiden ja sääntöjen asianmukainen toiminta. Liittohallitus voi tehdä tarpeellisiksi katsomiaan muutoksia kesken toimikauden, mutta kilpailujen järjestämiseen liittyvät ehdot pysyvät samoina kuin hakemuksessa ilmoitettuina.

# Kilpailulajit ja – muodot

## Kilpailulajit

**Triathlon**

|  |  |  |  |  |
| --- | --- | --- | --- | --- |
|  | UINTI | PYÖRÄILY | JUOKSU | MINIMI-IKÄ |
| VIESTI | 250–300 m |  5–8 km | 1.5–2 km | 14 |
| SUPERSPRINTTI | 250–500 m | 6.5–13 km | 1.7–3.5 km | 14 |
| SPRINTTI | 750 m saakka | 20 km saakka | 5 km saakka | 16 |
| PERUSMATKA | 1500 m | 40 km | 10 km | 18 |
| PUOLIMATKA | 1900–2999 m | 80–90 km | 20–21.9 km | 18 |
| TÄYSIMATKA | 3000–4000 m | 91–200 km | 22–42.5 km | 18 |

**Minimi ikä:** kilpailijan tulee olla täyttänyt tai täyttää kilpailuvuotena taulukossa vaadittava minimi ikä.

Triathlonin lajit ovat uinti, pyöräily ja juoksu suoritettuna mainitussa järjestyksessä ilman taukoja lajisuo­ritusten välissä.

**Duathlon**

|  |  |  |  |  |
| --- | --- | --- | --- | --- |
|  | JUOKSU | PYÖRÄILY | JUOKSU | MINIMI-IKÄ |
| VIESTI | 1.5–2 km | 5 km – 8 km | 0.75 km – 1 km | 14 |
| SUPERSPRINTTI | 1.7–3,5 km | 6,5–13 km | 0,85–1,75 km | 14 |
| SPRINTTI | 5 km saakka | 20 km saakka | 2.5 km saakka | 16 |
| PERUSMATKA | 5 km | 30 km | 5 km | 18 |
| PUOLIMATKA | 10 km | 60 km | 10 km | 18 |
| TÄYSMATKA | 20 km | 90–150 km | 30 km  | 18 |

**Minimi ikä:** kilpailijan tulee olla tai täyttää kilpailuvuotena taulukossa vaadittava minimi ikä.

Duathlonin lajit ovat juoksu, pyöräily ja juoksu suoritettuna mainitussa järjestyksessä ilman taukoja lajisuo­ritusten välissä.

**Aquathlon**

Aquathlonin lajit ovat juoksu, uinti ja juoksu suoritettuna mainitussa järjestyksessä ilman taukoja lajisuo­ritusten välissä.

**Talvitriathlon**

Talvitriathlonin lajit ovat juoksu, maastopyöräily ja maastohiihto tai lumikenkäjuoksu, luistelu ja maastohiihto suoritettuna mainitussa järjestyksessä ilman taukoja lajisuoritusten välissä.

**Maastotriathlon**

Maastotriathlonin lajit ovat uinti, maastopyöräily ja maastojuoksu suoritettuna mainitussa järjestyksessä ilman taukoja lajisuoritusten välissä.

**Muut lajiyhdistelmät**

Liittohallitus voi hyväksyä liiton toiminnan alaisuudessa käytäväksi muitakin lajiyhdistelmiä koskevia kilpailuja.

## Kilpailumuodot

**Henkilökohtainen eli yksilökilpailu**

Henkilökohtaisessa kilpailussa urheilija suorittaa kilpailun kaikki lajit keskeytymättömänä suorituksena ilman ulkopuolista apua.

**Sekaviesti**

1. Sekaviesti neljälle kilpailijalle, 2 naista, 2 miestä. Jokainen suorittaa täydellisen triathlonkilpailun järjestyksessä nainen, mies, nainen, mies. Joukkueessa voi olla enemmän kuin kaksi naista, tällöin nainen tulee olla vähintään ensimmäisellä ja kolmannella osuudella. Kokonaisaika määräytyy ensimmäisen suorituksen alusta viimeisen lopetukseen katkaisematta ajanottoa välillä. Nopeimman kokonaisajan tehnyt joukkue voittaa.
2. Sekaviesti, kolmelle kilpailijalle, 2 naista ja yksi mies tai 2 miestä ja yksi nainen. Jokainen suorittaa täydellisen triathlonkilpailun vapaavalintaisessa järjestyksessä. Kokonaisaika määräytyy ensimmäisen suorituksen alusta viimeisen lopetukseen katkaisematta ajanottoa välillä. Nopeimman kokonaisajan tehnyt joukkue voittaa.

Sekaviestissä sarjat määräytyvät joukkueen neljän jäsenen yhteenlasketun iän perusteella (lasketaan kilpailuvuoden 31. joulukuuta mukaan) seuraavasti:

* + 1. 160–199 vuotta (X160)
		2. 200–239 vuotta (X200)

Joukkueessa voi olla urheilijoita kaikista ikäryhmistä, kunhan jokainen jäsen on vähintään 18-vuotias.

# Kilpailusarjat

## Viralliset kilpailusarjat

Suomen Triathlonliiton viralliset kilpailusarjat ovat:

M (miehet), N (naiset), M/N U23, M/N U19, M/N U17, M/N U15, M/N18 -29, M/N30-34, M/N35-39, M/N40-44, M/N45-49, M/N50-54, M/N55-59, M/N60-64, M/N65-69, M/N70-74 ja M/N75+.

**Suomen Cupissa** Age-group sarjat ovat: 18-29, 30-39, 40-49, 50-59, 60-69 ja 70+.

Kilpailunjärjestäjä voi pyytää muutosta virallisiin ikäluokkiin kilpailuhakemuksen yhteydessä. Tämä tarkoittaa sitä, että kaikissa virallisissa kilpailuissa ei tarvitse järjestää kaikkia ikäluokkia. Jokaisessa kilpailumuodossa on erikseen määritelty kilpailijan alaikäraja (katso taulukko kohdassa 2.). Kilpailunjärjestäjän tulee noudattaa näitä ikärajoja.

**Määritelmät:**

* SM-sijoitukset ratkaistaan avoimessa sarjassa. Avoimen sarjan tuloksiin lasketaan mukaan kaikki samassa lähdössä samalla matkalla olleet kilpailijat. Kilpailija voi täten esim. voittaa sekä U19-sarjan ja avoimen sarjan ja saada mitalin kahdessa sarjassa.
* AG-sarjat ovat ikäluokka sarjoja ja niitä ovat: M/N18-29, M/N30-34, M/N35-39, M/N40-44, M/N45-49, M/N50-54, M/N55-59, M/N60-64, M/N65-69, M/N70-74 ja M/N 75+

Kilpailijan ikäsarja on sama koko kalenterivuoden. Ikäsarja määräytyy sen kalenterivuoden mukaan, jonka aikana kilpailija täyttää sarjan ikärajan, joka on ilmaistu sarjan tunnusnumerossa. Kilpailun järjestäjä määrittelee järjestettävät sarjat kilpailuhakemuksessa/kilpailukutsussa, mikäli ne poikkeavat tästä ohjeesta. Kilpailija voi osallistua saman kauden aikana, sekä avoimeen sarjaan sekä ikäluokkasarjoihin.

Nuorten sarjoissa M/N U15, U17 ja U19 ovat seuraavat matkarajoitukset:

* Triathlon täysmatka: ei sarjoja M/N U15, U17, U19
* Triathlon puolimatka: ei sarjoja M/N U15, U17, U19
* Triathlon perusmatka: ei sarjoja M/N U15, U17
* Triathlon sprinttimatka: ei sarjoja M/N U15
* Duathlon pitkä matka: ei sarjoja M/N U15, U17

# Kilpailuorganisaatio ja hallinto

## Päätöksentekojärjestys

Liittohallitus on kilpailuasioissa liiton ylin päättävä elin.

Kilpailujen hallinto alenevan vallan mukaan on:

1. Kilpailun Jury
2. Kilpailun Päätuomari (PT)
3. Kilpailunjärjestäjä

## Kilpailulupa ja kilpailulupamaksu

Liittohallitus päättää SM-, kansallisten ja kaikkien muiden liiton alaisten kilpailuiden (talvitriathlon, maastotriathlon, maastoduathlon, aquathon, duathlon) järjestämisestä ja kilpailulupamaksuista.

Ohjeiden noudattamatta jättäminen voi aiheuttaa kilpailulupahakemuksen hylkäämisen. Liittohallitus tekee kilpailujärjestämissopimuksen järjestäjän kanssa. Päätös kisan myöntämisestä on ehdollinen siihen asti kun, hakija on toimittanut hakemuksessa vaaditut dokumentit ja allekirjoittanut kilpailujärjestämissopimuksen.

## Kilpailukalenteri

Hallitus laatii vuosittaisen kilpailukalenterin hakemusten perusteella. SM-kilpailut suositellaan haettavaksi kullekin matkalle määrättyyn ajanjaksoon järjestyksessä pika-, perus-, puoli- ja täysmatka.Liiton tavoitteena on, että saman tasoisia kilpailuita ei ole maantieteellisesti samalla alueella samanaikaisesti.

## Päätuomari

Päätuomari on asiantuntija, jonka Liitto nimeää valvomaan kilpailusääntöjen noudattamista ja kilpailujen turvallisuutta. Hän toimii myös kilpailunjärjestäjän neuvonantajana ja voi toimia kouluttajana kilpailuorganisaatiolle erillistä korvausta vastaan.

Päätuomarin tunnuksena kilpailun aikana on oranssi liivi, lisäksi World Triathlonin hyväksymät tuomarit käyttävät vaatetuksessaan lisäksi merkintää” TRIATHLON TECHNICAL OFFICIAL”

### Ennakkotarkastus

Päätuomari voi halutessaan tehdä SM-kilpailupaikalla ennakkotarkastuksen järjestäjän kanssa sovittavana ajankohtana viimeistään kaksi viikkoa ennen kilpailua. Liitto korvaa päätuomarin tarkastusmatkan, matkaesityksen pohjalta liiton määrittämien ohjeen mukaisesti.

### Turvallisuus

Kilpailunjärjestäjän on nimettävä kilpailulupaa haettaessa henkilö, joka vastaa kilpailun turvallisuudesta. Tämän turvallisuusvastaavan tulisi mieluiten olla joku muu kuin kilpailunjohtaja ja hänen tulee olla perehtynyt kilpailujen turvallisuuteen. Turvallisuusvastaavan tehtävänä on suunnitella kilpailun turvallisuus sekä huolehtia suunnitelman mukaisesta toteutuksesta kilpailun aikana.

Kilpailunjärjestäjän on laadittava tapahtumalle turvallisuus- ja pelastussuunnitelma, joka tulee toimittaa pelastusviranomaiselle. Lisäksi kilpailunjärjestäjän on annettava päätuomarille selvitys kilpailun turvallisuudesta ja pelastusvalmiudesta vähintään kuukausi ennen kilpailua.

Jos päätuomari huomaa turvallisuusongelmia, hänen on tehtävä huomautus kilpailunjohtajalle seitsemän (7) päivän kuluessa selvityksen jättämisestä. Huomautuksessa on myös oltava ehdotus ongelman korjaamiseksi. Mikäli huomautus saattaa johtaa kilpailun siirtämiseen, reitin muuttamiseen tai kilpailun peruuttamiseen, se on tehtävä kirjallisesti. Päätuomarilla on oikeus siirtää kilpailun lähtöaikaa, muuttaa kilpailureittiä tai peruuttaa kilpailu kokonaan.

Päätuomarin lisäksi Liiton nimittämät tuomarit valvovat kilpailusääntöjen noudattamista.

Päätuomarilla on vapaa pääsy kaikkiin kilpailuun liittyviin paikkoihin. Kilpailun valvontaa varten päätuomarille on varattava moottoripyörä, joka soveltuu kilpailuvalvontaan, mukaan lukien kuljettaja ja tarvittavat varusteet. Kuljettajalla tulee olla riittävä kokemus ja kyky ajaa kilpailureiteillä.

### Päätuomarin kustannukset

Kilpailunjärjestäjä vastaa kilpailuluvan maksamisesta. Tämä maksu sisältää kilpailun päätuomarin korvaukset Liiton hallituksen päätöksen mukaisesti kisapäivältä sekä tarvittaessa korvauksen reitin tarkastuskäynniltä ennen tapahtumaa. Suomen Cup ja kansallisissa kisoissa kilpailunjärjestäjä vastaa tuomareiden kuluista.

## Kilpailunjohtaja

Kilpailunjärjestäjä nimeää kilpailunjohtajan, jolla tulee olla kokemusta triathlon- tai duathlon-kilpailujen järjestämisestä. Kilpailunjohtaja toimii kilpailunjärjestäjän edustajana ja on vastuussa sekä kilpailun valmisteluista että tapahtuman sujuvuudesta ja läpiviennistä.

Kilpailujohtajan on osallistuttava kaikkiin päätuomarin järjestämiin tarkastuksiin. Kilpailujohtaja tarkastaa kilpailureitit yhdessä päätuomarin kanssa ennen kilpailun alkua. Jos säännöissä ei ole annettu ohjeita tai olosuhteiden tai muun syyn vuoksi on tarpeen poiketa annetuista ohjeista, päätuomari tekee päätökset poikkeuksista.

Liitto suosittelee myös, että kilpailutoimistossa on henkilö, joka avustaa kilpailunjohtajaa hallinnollisissa tehtävissä kilpailun aikana. Tämän henkilön vastuulla on pitää yhteyttä ensiapuhenkilöstöön, tuomareihin ja muihin osapuoliin sekä kerätä tietoa kilpailunjohtajalle.

## Tuomarit ja toimitsijat

Kisajärjestäjän tulee varata riittävä määrä asianmukaista radiokalustoa kilpailuorganisaation käyttöön, siten että vähintään tuomaritoiminnassa, ensiavun johdolla ja ydinorganisaation olevien henkilöiden käytössä toimivat radiopuhelimet.

### Tuomari

Tuomarit valvovat kilpailun kulkua kaikissa kilpailun vaiheissa ja voivat rangaista kilpailijoita sääntöjen edellyttämällä tavalla. Tuomarin tunnuksena on tuomariliivi.

### Toimitsija

Toimitsijat ovat kilpailunjärjestäjän nimeämiä henkilöitä, jotka avustavat tuomareita sääntöjen noudattamisen valvonnassa. Reitin varrella toimivat toimitsijat seuraavat kilpailutapahtumia ja tarkkailevat kilpailun turvallisuutta varmistaen, ettei kilpailijoiden suorituksia häiritä. Mikäli kilpailuun liittyy protesteja, jury voi pyytää toimitsijoiden näkemyksiä tilanteesta.

Kilpailussa tulee olla toimitsijoita, joilla on järjestyksenvalvontakortti. Heidän tehtävänsä on huolehtia järjestyksestä ja turvallisuudesta tapahtumapaikalla. Turvallisuusvastaavalla tulee olla suoritettuna Tieturva 1 -koulutus.

### Kilpailun jury

Suomen Triathlonliitto muodostaa kaikkiin sen alaisiin kilpailuihin Kilpailun Juryn. Kilpailun Jury kokoontuu tarvittaessa joko paikan päällä tai etänä. Juryn puheenjohtaja varmistaa ennen kilpailua, että Jury on tietoinen tehtävistään ja tavoitettavissa.

Jury koostuu seuraavista henkilöistä:

* triathlonliiton edustaja
* kilpailujärjestäjän edustaja, joka ei saa olla kilpailun suhteen päättävässä asemassa oleva henkilö tai toimia kilpailussa toimitsijana / tuomarina.
* urheilijoiden edustaja

Kilpailun Juryn edustajana ei voi olla henkilö, joka:

* on samassa kilpailussa tuomarina pois lukien TD (Technical Delegate)
* toimii samassa kilpailussa valmentajana
* joka on urheilija samassa kilpailussa

**Kilpailun juryn tehtävät:**

* Kilpailun jury päättää kaikista sille jätetyistä protesteista, jotka on tehty sääntöjen mukaisessa määräajassa.
* Kilpailun jury voi muuttaa kilpailutuloksia protestia koskevan päätöksensä perusteella. Se ei kuitenkaan voi poistaa aikarangaistusta lopullisesta ajasta.
* Kilpailun juryn puheenjohtajan on laadittava kirjallinen pöytäkirja kaikista protesteista ja toimitettava se seitsemän päivän kuluessa päätöksen tekemisestä.

**Kilpailun Juryn periaatteet ja eturistiriitatilanteet**

***Kilpailun juryn on noudatettava seuraavia periaatteita:***

* Sen on otettava huomioon kaikki sille esitetyt lausunnot ja asiantuntijamielipiteet.
* Sen on tunnustettava, että rehelliset todistukset voivat vaihdella ja olla ristiriitaisia henkilökohtaisten havaintojen tai muistojen vuoksi.
* Sen on pysyttävä avoimena kaikille näkökulmille, kunnes kaikki todisteet on esitetty.
* Sen on annettava kaikille todisteille ja lausunnoille yhtä suuri painoarvo.
* Päätökset sääntöjen rikkomisen vahvistamisesta tai rangaistuksen määräämisestä perustuvat enemmistön mukavaan varmuuteen siitä, että väitetty rikkomus on tapahtunut.

***Eturistiriitatilanteet:***

* Kilpailun juryn puheenjohtaja päättää, onko jollakin jäsenellä eturistiriita.
* Mikäli jäsenellä on eturistiriita tai hän on estynyt osallistumasta, puheenjohtaja voi nimetä hänelle korvaajan.
* Puheenjohtaja voi nimittää korvaajan oman harkintansa mukaan, mutta Kilpailun juryn kokoonpanon on täytettävä säännön 12.6 vaatimukset.
* Korvaamisen jälkeen kilpailutuomarineuvostossa on oltava sama määrä jäseniä kuin alun perin.
* Kilpailun juryn puheenjohtajalla ei katsota olevan eturistiriitaa.

**Kilpailun juryn kokoontumisaikataulu**

* Kilpailun tuomaristo kokoontuu tarvittaessa

# Protesti- ja vastalausemenettely

Urheilija, tai hänen valmentajansa voivat pyytää muutosta lähtölistoihin tai kilpailutuloksiin tai tehdä protestin toisen urheilijan (mukaan lukien käyttämänsä varusteet), tuomarin, valmentajan käytöksestä tai protestoida päätöksiä, jotka on tehty päätuomarin toimesta;

Vastalause voidaan tehdä kilpailun juryn päätöksestä. Vastalause tehdään netissä: https://www.triathlon.fi/tapahtumat2/saannot/vastalause-kaavake/ ja se tulee tehdä kolmen (3) vuorokauden sisällä kilpailun päättymisestä. Vastalauseen käsittelee Triathlonliiton Kurinpitovaliokunta

Protestin ja vastalauseen tekemiseen liittyvät ohjeet ovat Kilpailusäännöissä kohdista 12. ja 13.

# Kilpailukutsu

Kilpailukutsu tulee sisältää:

* Kilpailun nimi ja luokitus (peesivapaus tai peesikielto)
* Kilpailupäivämäärä, -paikka ja alkamisaika
* Kilpailutoimiston katuosoite
* Järjestäjän nimi, osoite, puhelin-, s-posti, www-sivujen osoite
* Kilpailusarjat ja kilpailumatkat
* Viimeinen ilmoittautumispäivä ja osoite
* Osanottomaksut
* Osanottomaksun maksamistapa
* Kilpailutoimiston aukioloajat
* Tiedotustilaisuuden aika ja paikka
* Reittikuvaus
* Mahdolliset osanottorajoitukset sekä aikarajoitukset
* Palkintosummat ja palkintojen laatu
* Poikkeamat kilpailu- ja kilpailunjärjestämissäännöistä, mikäli niitä on

# Ilmoittautuminen kilpailuun

Ilmoittautumisen liiton virallisiin kilpailuihin tulee tapahtua sähköisesti järjestelmällä, joka mahdollistaa reaaliaikaisen maksamisen sekä ilmoittautuneiden reaaliaikaisen seurannan järjestäjän sivuilta. Ilmoittautumisen yhteydessä tulee käyttää automaattista lisenssin tarkastusta tai kerätä siihen tarvittavat tiedot eli Suomisportin Sport ID.

Ilmoittautumisen tulee sisältää vähintään:

* kilpailijan suku- ja etunimi
* osoite ja postinumero
* seura ja sarja
* syntymäaika
* sähköpostiosoite
* Sport ID
* yhteyshenkilön yhteystiedot onnettomuustilanteissa.

Ilmoittautuminen tulee tehdä järjestäjän ilmoittamalla tavalla. Ilmoittautuminen katsotaan viralliseksi ja vahvistetuksi, kun kaikki järjestäjän pyytämät tiedot on toimitettu, osanottomaksu on maksettu kokonai­suudessaan, ja osallistujan nimi näkyy kilpailun osanottajalistalla. Muissa tapauksissa ilmoittautuminen on ehdollinen ja osanotto voidaan evätä. Ilmoittautumalla ja osanottomaksun maksamalla kilpailija hyväksyy kilpailun säännöt.

SM-kilpailuissa viimeinen ilmoittautumispäivä on vuorokausi ennen kilpailua klo 24.00, mikäli järjestäjä ei ole määritellyt muuta aikaisempaa ajankohtaa. Ilmoittautumisaika tai muut mahdolliset rajoitukset (esim. kilpailijoiden enimmäismäärä) on ilmoitettava hakemuksessa.

# Osanottomaksut

Kilpailun järjestäjä määrittelee osanottomaksun suuruuden. Osanottomaksut tulee ilmoittaa kilpailuhake­muksessa. Suosittelemme, että nuorten sarjojen maksut olisivat maltilliset ja korkeintaan 50 % aikuisten sarjojen vastaavista maksuista.

# Vakuutukset

Liitto on ottanut liiton ja jäsenseurojen (ei koske, jos järjestäjänä on yritys) toimintaa varten Tuplaturva tapaturma- ja vastuuvakuutuksen, joka kattaa myös kilpailutoiminnan. Vakuutus korvaa kilpailutoiminnassa jäsenseurojen jäsenille, toimihenkilöille tai ulkopuolisille aiheutetusta vahingosta, josta liitto tai jäsenseura on voimassa olevan oikeuden mukaan korvausvastuussa. Kilpailija sen sijaan vastaa itse voimassa olevasta tapaturmavakuutuksesta, joka on voimassa kilpailun aikana.

Tuplaturvan vakuutusehdot ovat nähtävissä osoitteessa:

<https://www.olympiakomitea.fi/olympiakomitea/jasenpalvelut/edut-sopimukset-liitoille-seuroille/tuplaturva/>

Kilpailujen yhteydessä toteutettavissa kuntotapahtumien osallistujilla tulee olla voimassa tapaturmavakuutus. Järjestäjää suositellaan ottamaan osanottajien turvaksi määräaikainen ryhmätapaturmavakuutus, joka sisältyy osanottomaksuun. Kuluttajaturvallisuuslain mukaan palvelun tuottaja on aina vastuussa palvelun turvallisuudesta. Kilpailun järjestäjä on velvollinen huolehtimaan vakuutusturvansa riittävyydestä triathlontapahtuman erityispiirteet huomioiden.

# Luvat ja viranomaisyhteistyö

Kilpailunjärjestäjän on hankittava tarvittavat luvat viranomaisilta ja kilpailupaikkojen omistajilta toimintaa varten. Jos päätuomari niin pyytää, kilpailunjärjestäjän on selvitettävä uimaveden laatu.

Ennen kilpailun alkua kilpailunjärjestäjän on esitettävä Päätuomarille vähintään seuraavat hyväksytyt asiakirjat:

* Pelastus- ja turvallisuussuunnitelma (pelastuslaitos)
* Ensiapusuunnitelma (hyväksytty Pelastus- ja turvallisuus suunnitelman liitteenä)
* Tapahtumalupa (poliisi)
* Tienkäyttölupa ja liikenteenohjaussuunnitelma (esim. ELY-keskus tai kunta)

# Kilpailureitit

SM-kisoissa vaaditaan, että pyöräilyreitti suljetaan normaalilta moottoriajoneuvoliikenteeltä. Suomen Cupissa ja kansallisissa kisoissa tätä suositellaan vahvasti. Uinti-, pyöräily-, ja juoksureitin tulee olla urheilijoiden tutustuttavissa ennen kilpailua.

Uinti, juoksu ja pyöräily reittien tulee olla riittävän leveitä. PT tarkastaa ennen kisaa reittien leveyden ja tekee päätöksen reitin sopivuudesta kisaan.

**Reittien valvonta kilpailun aikana**

Kilpailunjärjestäjän on huolehdittava siitä, että reitille sijoitetaan valvontapisteet, jos reitillä on mahdollista suorittaa oikaisuja. Valvonta voi tapahtua joko henkilövalvonnan tai videon välityksellä. Videovalvonnan osalta kameraa ei saa pysäyttää välillä, ja sen on oltava koko ajan suunnattuna samaan kohtaan kilpailureitillä.

# Kilpailutoimisto

Kilpailutoimisto suositellaan pidettäväksi auki myös kilpailua edeltävänä päivänä vähintään kahden tunnin ajan. Toimiston henkilöstölle tulee järjestää riittävä koulutus tehtäviin. Henkilöstö tulee myös tutustuttaa kilpailualueeseen, kilpailun toimintaan ja eri toimintojen sijaintipaikkoihin, jotta he pystyvät neuvomaan ja ohjaamaan urheilijoita, huoltajia, tiedotusvälineitä ja yleisöä.

Kilpailutoimiston henkilömitoitus tulee olla riittävä, eikä toimisto saa kilpailijasta riippumattomista syistä ruuhkautua tarpeettomasti.

Kisatoimiston seinällä tulee olla esillä kilpailun aikataulut, reittikartat, veden lämpötila sekä kilpailunjohtajan, ensiapuvastaavan, päätuomarin ja juryn jäsenten nimet.

Urheilijoiden tulee varmistaa osallistumisensa kilpailutoimistossa järjestäjän ohjeiden mukaisesti tai viimeistään tunti ennen kilpailun alkua. Jokaiselle osallistujalle annetaan kilpailuvarusteiksi kilpailunumero, pyörän kilpailunumero, triathlonissa uimalakki ja tarvittaessa erityisohjeet, jotka voivat liittyä kilpailun luonteeseen, turvallisuuteen tai muihin tekijöihin. Kilpailutarvikkeet suositellaan pakattaviksi kassiin tai pussiin, jotta kilpailijan on helpompi kuljettaa niitä ja pitää ne tallessa.

Uimalakit tulee numeroida avoimessa sarjassa, numerot on merkittävä vedenkestävällä tussilla tai muulla luotettavalla tavalla.

Kilpailunumeron kiinnitystä varten suositellaan varaamaan kuminauhaa, mikäli kilpailijalla ei ole nauhaa tai kilpailijan oma nauha vahingoittuu.

Kilpailijat tulee olla merkitty vähintään kahdella erillisellä toisistaan riippumattomalla tavalla. Lisäksi kil­pailijoiden tunnistusta helpottavaa ranneketta suositellaan käytettäväksi.

# Kisainfo

Kaikille kilpailijoille tarkoitettu tiedotustilaisuus pidetään ennakolta ilmoitetussa paikassa ennen kilpailun lähtöä tai virtuaalisena ennen kilpailua. Tilaisuudessa kerrotaan rataa, olosuhteita, juottoasemia, juomia, ilmoitustaulua ja sallittuja huoltoalueita koskevia tietoja ja kerrataan tärkeimmät säännöt pikaisesti. Kilpailuinfo voidaan myös toteuttaa verkossa. Tällöin kuitenkin kilpailijoille pitää varata aika ja paikka, jossa he voivat esittää kysymyksiä päätuomarille.

**Tilaisuudessa on käytävä läpi ainakin seuraavat asiat:**

* kerrottava, mistä ja milloin kilpailija löytää tiedon veden lämpötilasta ja syvyydestä
* reittikuvaukset
* mahdolliset aikarajoitukset
* ovatko märkäpuvut pakolliset, sallitut vai kielletyt
* pyörien katsastusaika ja -paikka
* pyöräilyn aloittamis- ja lopettamiskohta
* kilpailunaikainen huolto
* rangaistukset ja niiden perusteet sekä antomenetelmät
* protesti- ja vastalausemenettelyt
* kilpailun juryn kokoonpano
* säätiedot

# Lähtö

Lähtöalue tulee olla tarpeeksi tilava. Lähtöalueelle saa päästää vain kilpailijoita ja lähtöalueella tarvittavat toimitsijat. Kilpailijat tulee tarkistaa lähtöalueelle saavuttaessa, kilpailun sääntöjen edellyttämät merkinnät ja varusteet tulee olla mukana. Triathlonissa uinnin lähdön tulee tapahtua vedestä tai vesirajasta kaikille kilpailijoille samanlaisista olosuhteista.

Duathlonissa lähdön jälkeen tulee olla pitkä, leveä, tasalevyinen lähtösuora. Suositellaan, ettei lähtösuoran jälkeen välittömästi reitissä ole jyrkkiä mutkia tai tiukkoja kavennuksia.

Lähetysmerkki tulee antaa kuuluvasti; suositellaan käytettäväksi lähetyspistoolia, summeria tai vastaavaa lähetysääntä. Ennen äänimerkin antoa suositellaan lähettäjän kertovan kuulutuslaitteilla lähdön lähestymisestä: 5 minuuttia, 2 minuuttia, minuutti lähtöön. Viimeisiä sekunteja ei saa laskea ääneen, vilppilähdön mahdollisuus kasvaa näin meneteltäessä.

Aaltolähdöt /ns. rollingstartit ovat sallittuja ja tätä suositellaan kilpailijoiden määrän noustessa yli 150 lähtöä kohti. Aaltolähdöissä on tärkeää, että lähtö on mahdollisimman tasapuolinen kaikille osanottajille. Aaltolähdöt voidaan järjestää sarjoittain (miehet /naiset) tai ikäryhmittäin (yleinen, nuoret, veteraanit).

Duathlonin ja triathlonin pika/perusmatkan SM-kilpailu voidaan järjestää väliaikalähtöisenä tai takaa-ajo­kilpailuna. Jos näin tehdään, tulee alkukilpailun lähtöjärjestys arpoa.

# Uintiosuus

**Uinnin lähtö**

Lähtöalueen tulee olla tilava ja ominaisuuksiltaan tasalaatuinen ja tarjota kaikille kilpailijoille tasavertaiset lähtöolosuhteet. Lähtölinja tulee merkitä selkeästi. Lähtöalue tulee olla eristetty yleisöltä.

Kilpailuissa miesten- ja naistensarjojen lähetys voi tapahtua yhtä aikaa.

**Uintireitti**

Uinti tapahtuu avovedessä. Uintireitti tulee suunnitella siten, että vältytään ruuhkatilanteilta lähdössä, käännöksissä ja vedestä nousun aikana. Jyrkkiä käännöksiä ei saa olla ensimmäisen 200 metrin matkalla.

Uintiin suositellaan mahdollisemman pitkää suoraa osauutta lähdöstä ensimmäiselle poijulle. Reitillä ei saa olla kohtia, joissa uimareiden on mahdollista uida ristikkäin. Vedestä rantautumisalue on merkittävä selkeästi ja eristettävä aidoilla tai lippusiimalla eikä alueella saa olla kuin tarpeelliset toimitsijat ja ensiapuhenkilöstöä. Vesialuetta, jolla esiintyy voimakkaita aaltoja tai virtauksia, tulee välttää. Vastavirta ei saa olla suurempi kuin 500 m/h.

Uintireitti tulee olla vartioitu niin, etteivät kilpailuorganisaatioon kuulumattomat vesikulkuneuvot voi vaa­rantaa kilpailijoiden turvallisuutta. Muilta kuin kilpailun veneitä tulee estää pääsy kilpailijoiden reitille.

**Reitin merkitseminen**

Reittimerkinnät tulee tehdä vähintään 150 m välein värikkäillä ja kirkkailla poijuilla, jotka kilpailijoiden on helppo havaita. Kääntöpoijujen korkeus tulee olla vähintään 1 m. Lähtö ja rantautumisalueet suositellaan myös merkittäviksi poijulinjoilla.

Siirtymäreitti rantautumisalueelta vaihtoalueelle tulee merkitä aidoilla tai lippusiimoin.

Yleisö, avustajat ja huoltajat tulee pitää poissa siirtymäreitiltä. Siirtymäreitti tulee kaventaa ajanottolinjan kohdalla niin, että kaikille kilpailijoille saadaan aika ja järjestys. Ajanottolinja tulee merkitä.

**Uintiosuuden enimmäiskestot**

Kilpailijoiden turvallisuuden varmistamiseksi uintiosuudella noudatetaan seuraavassa taulukossa annettuja rajoja. Taulukossa on myös ehdottomat takarajat vedessä oloajoiksi eri lämpötiloissa.

|  |  |  |
| --- | --- | --- |
| **Uinnin kesto** | **Yleinen sarja sekä sarjat U23, U19, U17 ja U15** | **Age Group** |
| **300 metriin saakka** | **10 min** | **20 min** |
| **301–750 metriä, vesi alle 31 C** | **20 min** | **30 min** |
| **301–750 metriä, vesi 31 tai enemmän** | **20 min** | **20 min** |
| **751–1500 m** | **30 min** | **1h 10 min** |
| **1501–3000 m**  |  **1h 15 min** | **1h 40 min** |
| **3001–4000 m** | **1h 45 min** | **2h 15 min** |

**Uintimatkoja voidaan lyhentää tai perua uinti kokonaan oheisen taulukon mukaisesti:**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Alkuperäinen uintimatka |  yli 33.0 °C | 32.9 °C - 32.0 °C | 31.9 °C - 31.0 °C | 30.9 °C - 15.0 °C | 14.9 °C -14.0 °C | 13.9 °C -13.0 °C | 12.9 °C-12.0 °C | 11.9 °C -11.0 °C | alle 11.0 °C |
| 300 m saakka | PERUTTU |  ALKUPE-RÄINEN MATKA | ALKUPE-RÄINEN MATKA | ALKUPE-RÄINEN MATKA | ALKUPE-RÄINEN MATKA | ALKUPE-RÄINEN MATKA | ALKUPE-RÄINEN MATKA | ALKUPE-RÄINEN MATKA | PERUTTU |
| **750 m** | PERUTTU | PERUTTU | 750 m | 750 m | 750 m | 750 m | 750 m | PERUTTU | PERUTTU |
| **1000 m** | PERUTTU | PERUTTU | 750 m | 1000 m | 1000 m | 1000 m | 750 m | PERUTTU | PERUTTU |
| **1500 m** | PERUTTU | PERUTTU | 750 m | 1500 m | 1500 m | 1500 m | 750 m | PERUTTU | PERUTTU |
| **1900 m** | PERUTTU | PERUTTU | 750 m | 1900 m | 1900 m | 1500 m | 750 m | PERUTTU | PERUTTU |
| **2000 m** | PERUTTU | PERUTTU | 750 m | 2000 m | 2000 m | 1500 m | 750 m | PERUTTU | PERUTTU |
| **2500 m** | PERUTTU | PERUTTU | 750 m | 2500 m | 2500 m | 1500 m | 750 m | PERUTTU | PERUTTU |
| **3000 m** | PERUTTU | PERUTTU | 750 m | 3000 m | 3000 m | 1500 m | 750 m | PERUTTU | PERUTTU |
| **3800 m** | PERUTTU | PERUTTU | 750 m | 3800 m | 3000 m | 1500 m | 750 m | PERUTTU | PERUTTU |
| **4000 m** | PERUTTU | PERUTTU | 750 m | 4000 m | 3000 m | 1500 m | 750 m | PERUTTU | PERUTTU |

Veden lämpötila mitataan useista kohdin 60 cm syvyydeltä uintireitiltä. Mittauksessa tulee olla mukana myös etäisin paikka rannalta katsoen. Veden virallinen lämpötila on alhaisin mitattu lämpötila.

Virallinen mittaus suoritetaan tuntia ennen kilpailun lähtöä päätuomarin valvonnassa. Järjestäjiä suositel­laan mittaamaan veden lämpötila päivää ennen kilpailua, samaan aikaan päivästä, kun kilpailu käydään.

Veden, ilman lämpötilan, tuulen, veden huonon laadun tai muiden sääolosuhteiden vaatiessa järjestäjien on lyhennettävä matkaa tai siirrettävä kilpailua. Päätökset siirtämisestä tai lyhentämisestä on tehtävä tuntia ennen lähtöä.

**Turvallisuusvalvonta**

Kilpailijoiden tarkka kokonaismäärä tulee olla kilpailunjärjestäjän ja ensiapuhenkilöstön tiedossa ennen uinnin aloittamista.

Tarkistuslaskenta suoritetaan uinnin päätyttyä.

Pelastussuunnitelmassa on tehtävä kirjallinen selvitys uintireitin valvonnasta ja turvallisuudesta, jonka paikallinen pelastusviranomainen hyväksyy.

Moottoroimattomia valvontaveneitä, kuten kanootti, SUP-lauta ja soutuvene, tulee olla vähintään yksi kappale jokaista 150 metriä kohti. Lisäksi jokaista alkavaa 500 metriä kohti tulee olla yksi moottoroitu turvavene. Turvaveneen tulee olla sellainen, että siihen pystyy nostamaan tajuttoman tai elottoman henkilön, joten sen on oltava tukeva, matalareunainen ja tasapohjainen. Turvaveneessä tulee olla vähintään kolme miehistön jäsentä. Sukellusvalmiutta suositellaan aina, kun on märkäpukukielto voimassa. Pintapelastusvalmius on pakollinen kaikissa kilpailuissa. Veneessä tulee olla vähintään uima/sukelluslasit, snorkkeli, räpylät, pelastusliivit ja köysi, mahdollisesti myös kuiva- tai märkäpuku.

Kilpailijan halutessa apua turvaveneiltä, nostaa hän kätensä pystyyn uinnin aikana. Turvahenkilöstön tulee jatkuvasti tarkkailla kilpailijoita, sillä käden nostaminen ei aina ole mahdollista.

Venehenkilöstölle suositellaan järjestettäväksi peruskoulutustilaisuus tai heidän tulee muutoin perehtyä vedestä suoritettaviin pelastustoimiin. Veneessä toimivan henkilöstön tulee harjoitella potilaan nostaminen käytettävään veneeseen ennen kilpailua.

Jokaista lähtöä tulisi johtaa vesikulkuneuvo. Johtokulkuneuvon tulee olla merkitty kirkkaalla lipulla, joka on 1,5–2 metrin korkeudella kulkuneuvon yläpuolella. Johtokulkuneuvon ohittaminen turvaveneillä on kiellet­ty.

Johtokulkuneuvon ja kilpailijoiden väli tulee olla 35 m, ja tähän väliin ei muilla veneillä ole mitään syytä mennä.

# Vaihtoalue

Vaihtoalueen (alueiden) tulee olla selkeä, siisti ja hyvin merkitty. Vaihtoalue tulee olla riittävän selkeästi eristetty muusta alueesta. Vaihtoalueen sulkuaika alkaa vähintään tuntia ennen starttia. Sulkuajalla vaihto­alueelle ei päästetä muita kuin kilpailijat ja vaihtoalueen toimitsijat. Vaihtoalue on suunniteltava niin, ettei­vät kilpailijat joudu eriarvoisille paikoille.

**Vaihtoalueella tulee huomioida seuraavat seikat**:

* Varusteiden vaihtoa varten tulee olla riittävästi tilaa.
* Sisääntulojen ja poistumisreittien tulee olla erillisiä.
* Pyöräily vaihtoalueella on kielletty.
* Alueella tulee olla suojattu varusteiden vaihtopaikka puoli- ja pitkänmatkan kilpailuissa.
* Pyörätelineiksi suositellaan telineitä, joihin pyörä saadaan riippumaan ohjaustangosta tai satulasta. Pyörätelineiden vapaan välin tulee olla vähintään kolme metriä.
* Pyörien katsastus suoritetaan vaihtoalueen sisääntuloportilla, ennen pyörien vientiä telineisiin.
* Katsastuksen tekee ensisijaisesti tapahtuman järjestäjän edustaja tuomarin valvonnassa. Mahdollisissa ongelmatilanteissa otetaan yhteyttä päätuomariin, joka tekee lopullisen päätöksen.
* Vaihtoalueella korjaustöiden tekeminen on kielletty. Vaihtoalueen läheisyydessä on hyvä olla alue, jossa pyörää voi säätää tai korjata.

Katsastuksessa tarkistetaan pyörän, kypärän ja muiden varusteiden sääntöjenmukaisuus. Vaihtoalueella suoritettavat korjaus- ja huoltotyöt ovat sallittuja, mikäli ne eivät aiheuta häiriötä muiden kilpailijoiden toimintaan. Pyörällä ajo vaihtoalueella on kielletty. Avustaja voi vaihtaa kilpailijan rikkoutuneen renkaan, mikäli kilpailija on saanut siihen luvan vaihtoalueen päälliköltä, ja kilpailijat ovat jo siirtymässä uinnin lähtöalueelle.

Pyörät ja varusteet sijoitetaan vaihtoalueella järjestäjän ilmoittamalla tavalla. Varusteiden tulee olla siististi paikalla.

Kilpailunjärjestäjä on kilpailun ajan vastuussa kilpailijoiden varusteista. Vastuuaika on aika, jota kutsutaan sulkuajaksi, tämän ajan järjestäjän toimesta vaihtoaluetta vartioidaan.

Sulkuaika alkaa tuntia ennen ensimmäistä lähtöä ja päättyy tunti viimeisen kilpailijan maaliin tulosta tai kun viimeiset varusteet on haettu alueelta.

Kilpailija voi hakea varusteensa alueelta kilpailunumeroaan vastaan

# Pyöräilyosuus

**Pyöräilyreitti**

Pyöräilyn lähtöalueen tulee olla kovapintaisella alustalla, asfaltilla mikäli mahdollista. Sateella liukkaita ruohoalustoja tulee välttää.

Lähtöalueella tulee olla selkeä vihreä merkkiviiva (mountline), jonka jälkeen pyöräilyn saa aloittaa. Pyöräilyn päättyessä tulee myös olla selkeä punainen merkkiviiva (dismountline), jota ennen tulee nousta pois pyörän päältä. Merkki tulee laittaa siten että kilpailijalla on suora tieosuus edessään. ts. ei mutkaan ym paikkaan missä ajautuminen aitaan tai kartioihin on mahdollista. Merkin tulee myös olla tarpeeksi selkeä ja se tulee tehdä tienpintaan siten, että se ei aiheuta vaaratilanteita pyöräilijöille (ei lautoja ect.). Merkin kohdalla on suositeltavaa olla kyltit, joissa lukee esim. nouse pyörälle viivan jälkeen ja nouse pyörältä viivan jälkeen. Ajanottolinjat tulee olla tarpeeksi kaukana mount- ja dismountline merkkiviivoista.

Reitti tehdään kaduille ja teille. Tien pinnan reitillä tulee olla kova ja puhdas. Reitille suositellaan kestopinnoitetta; tasaista pintaa, jossa ei ole kuoppia.

Kilpailuissa, erityisesti SM-kisoissa, edellytetään normaalilta moottoriajoneuvoliikenteeltä suljettua pyöräilyreittiä. Peesivapaata kilpailua ei saa järjestää tiellä, joka ei ole suljettu liikenteeltä.

Pyöräily- ja juoksureitti eivät saa leikata toisiaan samassa tasossa. Reitillä olevat huonot kohdat (esim. terä­vät kuopat) suositellaan merkittäväksi kaistan yli ulottuvalla poikkiviivalla, joka merkitään 10 m ennen ko. kohtaa. Merkinnöistä tulee kertoa kilpailijoille ennen kilpailua.

Hiekka ja sora on poistettava reitiltä ja erityistä huolellisuutta tulee kiinnittää risteys- ja käännöskohtiin.

**Pyöräilyn turvallisuus ja valvonta**

Peesivapaassa lähdössä välittömästi kilpailijaryhmän takana tulee ajaa moottoripyörä, josta tuomari valvoo, että kilpailijat ajavat liikennesääntöjen mukaisesti. Rikkomuksen sattuessa tuomari puuttuu välittömästi tilanteeseen pillin vihellyksellä ja sen jälkeen tarvittaessa sääntöjen mukaisella tavalla.

Moottoripyörä tulee mahdollisuuksien mukaan sijoittaa jokaisen ryhmän jälkeen.

Pyöräreitin liikenteenohjaussuunnitelma tulee hyväksyttää poliisilla. Pyöräreitin turvallisuussuunnitelma on osa pelastussuunnitelmaa. Pelastussuunnitelman hyväksyy aina paikallinen pelastusviranomainen.

Kriittisissä kohdin on järjestettävä kontrollitarkastus. Kilpailussa tulee kaikkien reitillä olevien risteyksien olla henkilövalvottuja ja / tai merkitty kilvin: ”Pyöräilykilpailu / Varo kilpailijoita.”

Käännöskohtiin tulee aina sijoittaa toimitsijoita ohjaamaan kilpailijoita.

Pyöräilyn ja juoksun tapahtuessa samalla väylällä, tulee ne erottaa toisistaan keiloilla (50 cm korkeilla) 3 metrin välein.

Pyöräilyreitti tulee mitoittaa niin, että kilpailijoita voi olla laskennallisesti reitillä yhtä aikaa enintään 1 kilpailija /30 m.

**Pyöräilyn huoltopisteet**

Huoltopisteet tulee sovittaa vallitsevien sääolosuhteiden mukaan, kuitenkin sijoittaen ne vähintään 15–30 kilometrin välein. Pisteiden sijoittelussa on huomioitava, että ne eivät häiritse kilpailun kulkua, mutta niiden tulee sijaita kilpailureitin varrella siten, että kilpailijan ei tarvitse poiketa reitiltä niitä hyödyntääkseen.

Huoltopisteillä tulee olla tarjolla raikasta ja puhdasta vettä. Muilta osin järjestäjällä on vapaus päättää tarjoilun sisällöstä (ks. juomahuolto-ohjeet, kohta 28).

Pitkillä matkoilla vähintään yhdellä huoltopisteellä tulee olla varattu alue, jonne kilpailijat voivat jättää pyörän varaosia omaa huoltoaan varten.

# Juoksuosuus

Juoksun ollessa duathlonkilpailun ensimmäisenä osuutena, lähtöalueen tulee alkaa riittävän leveänä suora­na, jotta kilpailijat hajaantuvat luontevasti, ilman ruuhkautumista.

**Juoksureitti**

Juoksureitti tulee suunnitella kaduille, teille tai poluille. Pinnan tulee olla kova, kiinteä ja mahdollisimman sileä. Reitille ei suositella pitkiä portaikkoja tai nousuja, joita on vaikea nousta ilman tukea maastosta tai kaiteista. Myöskään jyrkkiä alamäkiä ei suositella.

Pyöräily- ja juoksureitit eivät saa risteytyä samassa tasossa.

Juoksureitin alku- ja loppuosuudet tulee eristää aidoilla tai lippusiimoilla.

Yleisön, huoltajien, avustajien ja muiden ulkopuolisten pääsyä varsinaiselle juoksureitille tulee rajoittaa, jot­ta puuttuminen kilpailun kulkuun tai kilpailijoiden häirintä voidaan jo ennakolta minimoida.

**Reittimerkinnät**

Reitti tulee olla selkeästi merkitty. Tulkinnanvaraiset paikat tulee merkitä selkeästi ja tarvittaessa valvoa.

Liittymiin, risteysalueille ja käännöspaikoille suositellaan kalkkiviivaa tai / ja henkilövalvontaa.

Mikäli ei ole mahdollista sulkea reittiä muulta liikenteeltä paikoissa, joissa suunta ei ole selkeä tai turvallinen, tulee merkinnät tehdä 50 cm korkeilla keiloilla 3 metrin välein tai tiheämmin.

Reitillä tulee olla merkintä juostusta matkasta kilometrin välein.

Ensimmäisen kilpailijan edellä suositellaan olevan polkupyörällä liikkuva toimitsija.

**Juoksun huoltopisteet**

Huoltopisteet tulee sovittaa vallitsevan sään mukaan, korkeintaan 4 kilometrin välein. Huoltopisteet tulee sijoittaa niin, etteivät ne häiritse muuta liikennettä tai kilpailun kulkua.

Huoltopisteiden tulee kuitenkin sijaita kilpailureitin varrella niin, ettei niille tarvitse erikseen reitiltä poiketa. Huol­toasemilla tulee olla tarjolla raikasta puhdasta vettä, muutoin järjestäjä on vapaa päättämään tarjoilun sisällöstä (katso juomahuolto, kohta 28).

Pitkillä matkoilla (puolikas - ja täysmatka) vähintään yhdellä pisteellä on sallittava myös kilpailijoiden oman huollon järjestäminen.

# Penalty Box

Kilpailussa tulee olla vähintään yksi Penalty Box.

Suositeltavin sijainti Penalty Boxille on juoksureitillä noin 200 metriä ennen maalia. Tällöin sääntöjen mukaiset rangaistukset voidaan suorittaa ennen maalialuetta ilman, että ne häiritsevät kilpailun lopputulosta.

Lisäksi noin 200 metriä ennen Penalty Boxia on hyvä sijoittaa kyltti, joka ilmoittaa etäisyyden Penalty Boxiin, jotta kilpailijat osaavat varautua siihen ajoissa.

# Maalialue

Maalialueen tulee olla kiinteä, kovapintainen, puhdas ja selkeästi merkitty alue, jonne pääsevät vain kilpailijat ja maalialueen toimitsijat.

Maalialueella tai sen välittömässä läheisyydessä tulee olla:

* ensiapuasema
* maalialueella tulee olla 1–2 ensiapuhenkilöä
* juomia ja syötävää kilpailijoille
* pukusuojat ja suihkut kilpailijoille
* maalisuora, josta on varattu markkinointitilaa liiton kumppaneille. Mahdolliset kilpailunjärjestäjän ja liiton kumppaneiden toimialakonfliktit pyritään sovittelemaan niin, että kaikille osapuolille taataan näkyvyys yhdessä sovituilla alueilla.

Tiedotusvälineiden edustajilla on oikeus tulla maalialueelle tai heille on järjestettävä välittömästi maali­alueen viereen oma alue, jossa he voivat haastatella kilpailijoita.

# Ajanotto ja aikarajat

**Kilpailijan aika**

Kilpailijan aika otetaan sekunnin tarkkuudella ensimmäisen osuuden lähdöstä viimeisen osuuden loppuun.

Vaatteiden ja varusteiden vaihtoaika, huoltoasemilla käynnit, pyörien korjaukset jne. sisältyvät kilpailijan aikaan.

Urheilija on velvollinen käyttämään ajanottosirua koko kisan ajan, mikäli sellainen on kisassa käytössä. Jos urheilija hukkaa ajanottosirun kilpailun aikana, on hänen ilmoitettava siitä välittömästi kilpailunjärjestäjälle tai tuomarille, jotta hän voi saada uuden ajanottosirun ja samalla lopputuloksen. Ilman ajanottosirua kisaamisesta voi seurata rangaistus, jopa hylkääminen.

**Virallisten tulosten tulee sisältää seuraavat väliajat:**

1. Uintiosuus
2. Vaihto 1
3. Pyöräilyosuus
4. Vaihto 2
5. Juoksuosuus
6. Kilpailun kokonaisaika

**Aikarajoitukset**

Kilpailun järjestäjä voi määrittää kilpailuun suorituksen aikarajan koko suoritukselle tai jollekin tietylle osalle suoritusta. (cut off time). Jos kilpailussa on aikaraja, siitä tulee ilmoittaa vähintään kolmekymmentä päivää ennen kilpailun ilmoittautumisen sulkeutumista. Aikarajat on ilmoitettava selkeästi kilpailukutsussa ja tiedotustilaisuudessa ennen kilpailua.

**Aikarajat voidaan asettaa seuraavasti:**

* uinnille tai ensimmäiselle juoksuosuudelle (katso uintiosuus, kohta 16)
* ensimmäiselle osuudelle ja pyöräilyosuudelle yhteisenä
* koko radalle

Mikäli aikarajat ylitetään, kilpailijat on suljettava kilpailusta välittömästi.

**Ajanotto**

Ajanoton tulee tapahtua elektronisella järjestelmällä, joka mahdollistaa tulosten seuraamisen reaaliajassa.

Aikanäyttöä suositellaan vaihtoalueelle / maalialueelle ja johtoautoon. Näyttö on pakollinen, mikäli käytetään aikarajoituksia.

# Tulokset

**Tulokset**

Järjestäjä voi ilmoittaa ja käyttää kilpailun aikana muun muassa kuulutuksissa sekä osuuksien aikoja että loppuaikoja. Nämä ajat ovat alustavia. Tulosten vahvistaminen voi tapahtua vasta protestiajan päätyttyä. Mahdolliset protestit tuloksiin tulee tehdä sääntökohdan 5 mukaisesti.

Viralliset tulokset luetaan palkintojenjaossa joko kokonaan tai vain kärjen osalta.

**Lopulliset tulokset**

Lopulliset tulokset julkistetaan heti kun mahdollisten dopingtestien tulokset ovat selvillä. Mikäli dopingtestejä ei kilpailussa ole, toimivat viralliset tulokset lopullisina tuloksina.

***Lopullisten tulosten tulee sisältää:***

* sarja
* sijoitus
* kilpailijan nimi
* seura
* kokonaisaika ja väliajat osuuksilla
* keskeyttäneet ja hylätyt kilpailijat.

***Joukkuekilpailun tulosten tulee sisältää:***

* sarja
* sijoitus
* joukkueen jäsenten nimet
* seuran/joukkueen nimi
* kokonaisaika joukkueittain
* keskeyttäneet ja hylätyt joukkueet.

***Tuloslistalla seuraavat tiedot tulee olla listattuina seuraavassa järjestyksessä:***

* Urheilijat tai joukkueet, jotka keskeyttävät kisan (DNF);
* Hylätyt urheilijat tai joukkueet (DSQ);
* Urheilijat tai joukkueet, jotka eivät aloittaneet kilpailua (DNS);
* Hylättyjen urheilijoiden tai joukkueiden (DSQ) aikoja ei saa olla tuloslistalla.

# Palkintojen jako

Palkintojenjako tulee suorittaa asiaankuuluvan juhlallisesti, mutta seremonian tulee olla lyhyt ja tiivis. Liitto toimittaa kilpailunjärjestäjälle SM-mitalit. Palkintojenjaon aikataulun suunnittelussa tulee huomioida protestiaika kärkijoukkueen osalta.

Palkintokorokkeena käytetään 2–1–3 koroketta.

4. sijasta alkaen voidaan palkittavat sijoittaa joko parilliset 4–6–8 – jne. 2. sijan viereen ja parittomat 5–7–9 – jne. 3. sijan viereen tai sijoitusjärjestyksessä sijan kolme viereen.

Palkintokorokkeen takana tai välittömässä läheisyydessä on oltava varattuna tilaa liiton yhteistyökumppa­neiden logoille tai muulle markkinointiviestinnälle.

Mahdolliset kilpailujärjestäjän ja liiton kumppaneiden intressiristiriidat pyritään sovittelemaan niin, että kaikille osapuolille kompensoidaan kohtuullinen näkyvyys jossain tapahtuman alueella.

# Mitalit ja muut palkinnot

Mitalit ja palkinnot jaetaan yhtäläisesti sekä mies- että naiskilpailijoille.

Kilpailuissa toteutetuissa sarjoissa ja ikäryhmissä tulee palkita vähintään kolme parasta kussakin sarjassa.

# Palkintorahat

SM-kilpailuissa on oltava rahapalkinnot vähintään kolmelle nopeimmalle miehelle ja naiselle. Rahapalkinto jaetaan nopeimmille samassa lähdössä oleville urheilijoille, riippumatta siitä, mihin sarjaan urheilijat ovat kilpailussa ilmoittautuneet. Kilpailunjärjestäjä määrittelee palkintojen suuruuden.

Palkintoraha voidaan ojentaa kilpailijalle "symbolisen shekin" muodossa. Palkintoraha saadaan maksaa vasta sitten, kun Liitto on antanut kilpailun järjestäjälle siihen luvan.

Palkintorahasta tulee periä urheilijoilta verottajan määräysten mukaisesti normaali ennakonpidätys.

# Ensiavun toimintaohjeet

**Henkilökunta**

Kilpailuun on nimettävä ensiavun vastuuhenkilö (EAV), joka on akuuttien sairauksien tai tapaturmien hoitoon perehtynyt terveydenhuollon ammattilainen. EAV vastaa siitä, että kilpailulla on viranomaisvaatimusten mukainen ensiapusuunnitelma osana pelastus- ja turvallisuussuunnitelmaa. Kilpailun ensiapuhenkilöstön määrä, koulutustaso ja välineistö tulee mitoittaa kilpailtavaan lajiin, kilpailualueeseen, sekä kilpailija- ja yleisömäärään sopivaksi. Ensiapuhenkilökunnan tulee olla ennakkoon perehtynyt triathlonkilpailujen erityispiirteisiin ja potilaiden tyyppivammojen hoitoon. Lisäksi ensiapuhenkilökunnan tulee olla tietoisia antidoping-toiminnan aiheuttamista rajoituksista potilaanhoidossa.

Kilpailujärjestäjä vastaa yhteistyössä EA organisaation kanssa siitä, että ensiapuhenkilöstöllä on asianmukainen välineistö reitillä liikkumiseen (moottoripyörä, mönkijä, golfauto, tmv.).

Maalialueen välittömään läheisyyteen tulee varata ensiaputilaksi soveltuva sisätila, vankka teltta, jossa hoitotoimenpiteitä voidaan tehdä potilasturvallisuus ja identiteettisuoja huomioiden. Ensiaputilassa tulee olla kylmää juotavaa ja kylmää vettä ylilämpöisten urheilijoiden viilentämiseksi

Kiinteiden pisteiden lisäksi ensiapuorganisaatiolla tulee olla liikkuvia partioita, joiden avulla välitön ensiapu, kuten defibrillaattori, saadaan toimitettua kilpailijoille kaikkialle radalle.

**Kilpailijoiden tarkkailu**

Uintiosuuden aikana tulee uinnin evakuointipisteeseen sijoittaa ensiapupari, joilla vähintään defibrillaattori ja välineistö peruselvytyksen aloittamiseen. SM-kilpailuissa tulisi olla valmius hoitoelvytyksen aloittamiseen mahdollisen sairaskohtauksen yhteydessä.

Pyörä ja juoksu ensihoitohenkilöstön määrä ja välineistö on mitoitettava niin, että ensiapuhenkilöstö tavoittaa mahdollisimman nopeasti.

Maalialueelle tai sen välittömään läheisyyteen tulee sijoittaa ensiapuhenkilö, joka havainnoi kaikki maaliin tulevat kilpailijat ja tunnistaa kilpaili­jat, jotka ovat hoidon tarpeessa. Maalialueelle tulee sijoittaa välineistö, jolla voidaan kuljettaa heikkokuntoinen kilpailija ensiaputiloihin.

EAV:llä ja ensiapuhenkilöstöllä on oikeus määrätä kilpailija keskeyttämään missä tahansa kilpailun vaiheessa lääketieteellisistä tai turvallisuussyistä.

Jokaisella kilpailijalla on velvollisuus onnettomuuden havaittuaan pysähtyä selvittämään avuntarve, hälyt­tää mahdollisuuksien mukaan apua ja aloittaa välittömät henkeä pelastavat toimenpiteet.

Laiminlyönneistä voi seurata aikarangaistus tai kilpailusta hylkääminen, vastaavasti aikahyvitystä voidaan tuomarineuvoston päätöksellä myöntää onnettomuuden vuoksi auttamaan pysähtyneelle. Tämä tulee olla kirjattuna kilpailun ohjeisiin.

**Poikkeavat sää olosuhteet**

Mikäli kilpailu käydään kuumissa hellesäässä (>25°C) tulee EAV huolehtii yhdessä kilpailunjärjestäjän kanssa, että ensiapuorganisaatio ja kilpailunjärjestelyt vastaavat sään luomia vaatimuksia. Poikkeusjärjestelyt listattu alempana kohdassa ”Kilpailun järjestäminen kuumissa olosuhteissa”. Tarvittaessa Päätuomari arvioi EAV:n kanssa varautumisen asteesta. Päätöksessä on lämpötilanlisäksi huomioitava ilman kosteus, tuuli ja miten suuri osa radasta on alttiina suoralle auringon paisteelle.

Kylmissä olosuhteissa ensiapuorganisaation tulee varautua hypotermisiin potilaisiin varautumalla vähintään avaruuslakanoilla (tai vastaavilla) ja lämpimällä tilalla, missä kylmettyneitä urheilijoita voidaan lämmittää aktiivisesti. Hypotermisiin potilaisiin on syytä varautua myös lämpimällä säällä, jos kilpailun viimeiset maliin tulijat ylittävät maaliviivan myöhään illalla.

**Varautuminen hellekisoihin:**

* Startin ja maalin alueella tulee olla tarjolla telttoja tai varjoisia alueita, joihin kilpailijat pääset pois auringosta. Viilennetty sisätila tätä varten on suositeltava.
* Kilpailun järjestäjän on huolehdittava, että radalla toimivilla toimitusajoilla on mahdollisuus suojautua auringolta (esim. aurinko varjo) ja että radan toimitsijoille toimitetaan päivän aikana riittävästi kylmää juotavaa.
* Mikäli starttia edeltävästi urheilijat odottavat auringossa lähtö vuoroaan, tulee lähtöalueelle pyrkiä järjestämään viileää juotavaa odottaville.
* Mikäli hellekisan uinti tapahtuu märkäpuvussa ja startti kuumaan aikaan, tulee kilpailijoille pyrkiä järjestämään mahdollisuus viilentymiseen odotuksen aikana, esimerkiksi erillisellä uimaverryttely alueella tai vesisuihkulla odotusalueella. Tuolloin myös aktiivisesti suositeltava, että urheilijat pukevat märkäpuvun vasta mahdollisimman myöhään ennen omaa starttivuoroa.
* Huoltopisteiden määrää reitillä tulee lisätä, niin että niiden välinen etäisyys on maksimissaan 2 km.
* Huoltopisteillä tulee olla tarjolla jäitä viilennykseen.
* Huoltopisteillä varauduttava kylmälaukuilla (tai muilla välineillä), kylmien juomien mahdollistamiseksi.
* Maalia-alueella tulee varautua kylmällä juotavalla ja kylmällä vedellä ylilämpöisten urheilijoiden viilentämiseksi.
* Lääkintähenkilöstön tulee laatia suunnitelma ja varata välineistö lämpöhalvauksesta kärsivän kriittisen potilaan viilentämiseen (esim. pumpattava amme, jossa jäävettä tai vesisuihku ja tuulettimet.
* SM-kisoissa suositeltavaa, että ensiapuryhmällä on valmius suonen sisäisen nesteytyksen aloittamiseen.

**Yhteydet**

Lähintä sairaalaa on hyvä informoida kilpailusta etukäteen.

EAV:llä tulee olla käytössään puhelin. Ensiapuorganisaatiolla tulee olla käytössään riippumaton viestintäjärjes­telmä. Tapahtumassa tulee olla selkeä kirjallisessa muodossa oleva viestisuunnitelma (puhelinnumeroineen), joka mahdollistaa toimitsijoiden välisen kommunikaation sekä kiinteän ja liikkuvan ensiapuhenkilöstön hälyttämisen viiveettä tapaturman sattuessa.

Ensiapuhenkilöstöllä tulee olla ennalta sovittuna, mitä kautta mahdollinen julkisen ensihoitojärjestelmän ambulanssi ohjataan kilpailualueelle, mikäli ensiaputilassa tai uinnin evakuointi pisteessä oleva potilas vaatii jatkokuljetusta kilpailun ollessa käynnissä. Mahdollinen tavallisesta poikkeava ajoreitti kilpailualueelle (huomioiden tiesulut ja käynnissä oleva kilpailu) tulee kirjata pelastussuunnitelmaan ja olla liikenteenohjaajien tiedossa, jos reitti sivuaa kilpailureittiä.

Kilpailun ensiapuraportti, (hoidettujen potilaiden sekä jatkohoitoon toimitettujen potilaiden kokonaismäärä), tulee toimittaa PT:lle välittömästi kilpailun jälkeen PT:n sitä pyytäessä.

Kilpailun järjestäjällä tulee olla jokaisen kilpailijan syntymäaika ja onnettomuuden varalta annettu yhteys­henkilön nimi tiedossa. Ne pitää toimittaa onnettomuuden sattuessa ensihoitohenkilöstölle tai potilaan ti­lan niin vaatiessa sairaalalle.

# Dopingtestaus

Kaikkien Suomen Triathlonliiton alaisia tapahtumia järjestävien tahojen on sitouduttava SUEK:in sääntöihin ja ohjeisiin.

Kilpailunjärjestäjän on varmistettava asianmukainen testauspaikka ja avustavat henkilöt (saattajat) mahdollista doping-testausta varten, SUEK:in testaajan avustamiseksi. Nämä henkilöt toimivat testaajan antamien ohjeiden mukaisesti. Testauspaikan tulee olla kävelyetäisyydellä maalista.

# Tietosuoja-asetus

Sekä kilpailujärjestäjien että Liiton tulee noudattaa kaikessa kilpailutoimintaan liittyvissä asioissa voimassa olevia tietosuoja-asetuksia ja lakeja.

# Muita ohjeita

Suurissa kilpailuissa on hyvä järjestää tiedotusvälineille oma tilansa, jossa he voivat haastatella urheilijoita ja jossa voidaan myös järjestää kilpailun tiedotustilaisuudet.

Kilpailujurya varten on varattava rauhallinen tila (huone), jossa asioiden käsittely voi tapahtua ilman häiriöitä. Varusteiksi huoneessa tarvitaan tuolit jäsenille ja mahdollisesti kuultaville.

Suomen Triathlonliitolla on oikeus varata näkyvyyspaikkoja liiton alaisista tapahtumista. Kilpailujärjestäjää pyydetään ilmoittamaan hakemuksen yhteydessä kisojen aikaiset yksinoikeus yhteistyökumppaninsa. Mikäli liitto varaa yksinoikeuden tietylle tuotteelle/merkille, tulee se ilmoittaa ennen kisahakua. Jos kisat myönnetään enemmän kuin vuodeksi kerrallaan tulee yksinoikeus yhteistyökumppanit tarkistaa vuosittain 1.3. mennessä.

Hakuajan jälkeen liitto voi asettaa kumppaneitaan tapahtumiin esille. Kumppaneista ja niiden näkymisestä tulee aina sopia viimeistään 1kk ennen kilpailua järjestäjän kanssa kirjallisesti. Liitto on velvollinen korvaamaan järjestäjälle mahdolliset materiaali tms. kulut, jotka aiheutuvat liiton kumppanin näkyvyydestä tapahtumassa.

Liitto ei saa kontaktoida kilpailujärjestäjien yhteistyökumppaneita niiden sopimuksen voimassa olon aikana.